HMS L55

HMS L55 oli Britannian kuninkaallisen laivaston L-luokan sukellusvene.

Valmistus 

Alus tilattiin kolmannessa ryhmässä tammi-helmikuussa 1917 Fairfield Shipbuilding and Engineering Companyltä Govanista, missä köli laskettiin toukokuussa 1917. Alus laskettiin vesille 29. syyskuuta 1918 ja valmistui 19. joulukuuta.

Palvelus 
Alus oli Virossa Tallinnassa Itämeren laivueessa, joka oli tukemassa Baltian maiden itsenäisyystaisteluita. Se hyökkäsi 9. kesäkuuta 1919 kahden bolsevikkilaivaston Orfey-luokan hävittäjän Gavrilin ja Azardin kimppuun Kaprionlahdella. Torpedot eivät osuneet, ja laukaistessaan torpedot alus nousi pintaan. Hävittäjien hyökätessä alus teki hätäsukelluksen, joka vei sen brittien laskemaan miinakenttään. Miinan räjähdys upotti aluksen ja surmasi koko miehistön.

Neuvostoliiton laivaston miinanraivaajat löysivät 1927 sukellusveneen hylyn, jonka 10. elokuuta 1928 pelastusalus Kommuna nosti. Kun Neuvostoliitto ei sallinut brittilaivaston alusten aluevesille tuloa siirrettiin hylystä löytyneet 34 ruumista brittiläiseen rahtilaivaan Truroon, josta ne siirrettiin edelleen HMS Championiin. Ruumiit haudattiin 7. syyskuuta 1928 Portsmouthin laivastotukikohdan laivaston hautausmaalle Haslariin.

Itämeren telakka Pietarissa kunnosti sukellusveneen, joka vapautui 7. elokuuta 1931 telakalta ja aloitti koeajot. Alus otettiin lokakuussa palvelukseen Neuvostoliiton laivastossa nimellä L-55. Myöhemmin alus nimettiin uudelleen Bezbožnikiksi ja käytettiin mallina luotaessa L-luokan sukellusveneitä. Toisen maailmansodan alkaessa alus oli maalilaivana, kun se vaurioitui onnettomuudessa alkuvuodesta 1941. Hylky romutettiin 1953 tai 1960.

Lähteet

Viitteet

Kuninkaallisen laivaston sukellusveneet
Yhdistyneen kuningaskunnan ensimmäisen maailmansodan sukellusveneet
Fairfieldin valmistamat alukset